กทม. ออกประกาศสั่งปิดร้านนวดแผนไทย สปา สถานเสริมความงาม โรงเรียนและสถานศึกษาเป็นการชั่วคราว
ที่ประชุมคณะกรรมการโรคติดต่อกรุงเทพมหานคร ประชุมพิจารณาเห็นชอบประกาศกรุงเทพมหานคร เรื่อง สั่งปิดสถานที่เป็นการชั่วคราว (ฉบับที่ 36) ภายหลังจากที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ได้มีการประกาศใช้ข้อกำหนดออกตามความในมาตรา 9 แห่งพระราชกำหนดการบริหารราชการ ในสถานการณ์ฉุกเฉิน พ.ศ. 2548 (ฉบับที่ 27) และให้มีผลบังคับใช้ตั้งแต่วันที่ 12 กรกฎาคมนี้เป็นต้นไป คณะกรรมการโรคติดต่อกรุงเทพมหานคร เห็นชอบให้เปิดดำเนินการกิจการหรือสถานที่ต่อไปนี้ได้จนถึงเวลา 20.00 น. ได้แก่ สวนสาธารณะ สนามกีฬา การจำหน่ายอาหารหรือเครื่องดื่มแต่ห้ามรับประทานในร้าน ห้างสรรพสินค้า ศูนย์การค้า คอมมูนิตี้มอลล์และเปิดให้บริการเฉพาะการจำหน่ายสินค้าอุปโภคบริโภคที่จำเป็นต่อการดำรงชีวิต ร้านสะดวกซื้อ ตลาดนัดตลาดโต้รุ่ง ถนนคนเดิน สำหรับร้านสะดวกซื้อให้ปิดในระหว่างเวลา 20.00 น. ถึง 04.00 น.ของวันรุ่งขึ้นขณะที่สถานประกอบการนวดแผนไทย (รวมทั้งบริการนวดฝ่าเท้า) สปา สถานเสริมความงามและสถานประกอบการเพื่อสุขภาพให้ปิดดำเนินการ ส่วนร้านเสริมสวย แต่งผมหรือตัดผมยังคงเปิดได้และให้ปฏิบัติตามมาตรการป้องกันโรคอย่างเคร่งครัด  รวมทั้งห้ามจัดกิจกรรมรวมกลุ่ม5 คนขึ้นไป หากจะจัดให้ขออนุญาตต่อพนักงานเจ้าหน้าที่และโรงเรียน สถาบันการศึกษาหรือฝึกอบรมยังคงให้ปิดดำเนินการทั้งนี้เป็นมาตรการทำนองเดียวกับที่เคยใช้เมื่อเดือนเมษายนที่ผ่านมา แต่ปรับปรุงให้เหมาะสมกับสถานการณ์ปัจจุบันยิ่งขึ้น โดยมาตรการนี้ยังคงมุ่งจำกัดการเคลื่อนย้าย ลดการรวมกลุ่มของบุคคลและเร่งรัดมาตรการด้านการป้องกันและการควบคุมโรค การรักษาพยาบาลและการฉีดวัคซีนเพื่อลดความรุนแรงของโรค ขณะเดียวกันก็ยังคงมาตรการเพื่อให้ระบบเศรษฐกิจพื้นฐานยังคงดำเนินการต่อไปได้